
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Управе Градске општине Звездара, поводом притужбе М. С. из Београда, Заштитник грађана

У Т В Р Ђ У Ј Е

Управа Градске општине Звездара повредила је закон и начела добре управе и правилног административног понашања тиме што није спровела принудно извршење свог правноснажног и извршног решења. 

Ради отклањања утврђеног пропуста, Заштитник грађана упућује Управи Градске општине Звездара следеће 
П Р Е П О Р У К Е
I
Управа Градске општине Звездара ће без одлагања приступити извршењу решења бр. 356-852/2009 од 30. 11. 2009. године, у складу са закључком бр. 356-852/2009  21. 12. 2009. године којим се дозвољава извршење решења.
II
Начелник Управе Градске општине Звездара покренуће поступак утврђивања одговорности запослених и руководилаца у Управи за пропуст у раду и у складу са утврђеним чињеницама применити одговарајуће мере. 

III
Управа Градске општине Звездара сачиниће извештај о 
· броју правноснажних и извршних решења која до дана упућивања ове препоруке нису извршена 

· разлозима због којих решења нису извршена,
и извештај доставити Градској управи града Београда и Заштитнику грађана. 

Управа Градске општине Звездара обавестиће Заштитника грађана о поступању по препорукама најкасније у року од 60 дана од дана пријема овог акта.
Р а з л о з и
При утврђивању пропуста у раду Управе Градске општине Звездара, Заштитник грађана руководио се чињеницама и околностима утврђеним на основу навода притужбе, изјашњења Управе Градске општине Звездара бр. 016-11 од 23. 08. 2011. год, бр. 07-6-242 од 29. 09. 2011. год. и бр. 356-852/2009 од 20. 03. 2012. године и документације коју су овом органу доставили подносилац притужбе и контролисани орган управе.

Подносилац притужбе је у притужби навео да Управа Градске општине Звездара није спровела административно извршење правноснажног и извршног решења које је донела скоро две године раније. 

Након спроведеног поступка контроле законитости и правилности рада Управе Градске општине Звездара, Заштитник грађана утврдио је следеће чињенично стање:

Грађевински инспектор Одељења за инспекцијске послове Управе ГО Звездара донео је 30. 11. 2009. године решење бр. 356-852/2009 којим је наложио инвеститору Н.С. да у року од једног дана од дана пријема решења уклони два кровна прозора на стамбеном објекту и кров врати у стање пре изведених радова. Орган управе је такође решењем одредио да ће се решење извршити принудним путем о трошку инвеститора, уколико инвеститор не изврши обавезу утврђену овим решењем. Решење је постало извршно 11. 12. 2009. године.

Одељење за инспекцијске послове Управе ГО Звездара донело је 21. 12. 2009. године закључак бр. 356-852/2009, којим се дозвољава извршење решења грађевинског инспектора бр. 356-852/2009 од 30. 11. 2009. године. 
Извршење решења први пут је заказано годину и пет месеци након доношења закључка о дозволи извршења – 17. 05. 2011. године. Оно је одложено „због лоших временских прилика“, па је заказан нови термин извршења – 06. 09. 2011. године. Ни овог пута, међутим, извршење није спроведено, из разлога што орган управе „није располагао материјалним средствима у буџету за спровођење поступка административног извршења“. 

Министарство животне средине, рударства и просторног планирања је 15. 12. 2011. године дало налог Градској општини Звездара да без одлагања спроведе административно извршење решења бр. 356-852/2009 од 30. 11. 2009. године.

Решење контролисаног органа управе до данас није извршено.

Неизвршавање правноснажног и/или извршног решења представља незаконито и неефикасно поступање органа управе и акт лоше управе који у правном систему ствара правну несигурност, а код грађана (оправдану) сумњу у непристрасност органа управе и његових запослених. Једна од основних карактеристика јавне власти јесте ауторитет који се  гради и обезбеђивањем пуног поштовања правноснажних и извршних одлука применом доступних правних института, укључујући и мере принуде. Недостатак материјалних средстава за спровођење принудног извршења правноснажне и извршне одлуке није и не може бити разлог да се та одлука не спроводи више година, већ разлог да орган управе предузме додатне мере у циљу обезбеђивања услова да његове одлуке, које даном правноснажности и(ли) извршности стичу снагу закона, буду у пуној мери спроведене.

У конкретном случају, правноснажно и извршно решење Управе ГО Звездара није извршено ни након више од две ипо године од дана извршности. Прво извршење заказано је тек након годину ипо дана од дана извршности и одложено је – због временских услова. Органу управе требало је додатних четири месеца да закаже следеће извршење, које није спроведено због наводног недостатка материјалних средстава у буџету за финансирање принудног извршења – иако је орган управе имао на располагању скоро две године да средства за извршење конкретног решења планира као буџетски расход и о тој потреби обавести надлежни орган града Београда. 

На органу је управе, који је донео решење, да обезбеди и његово спровођење у пуној мери. Ако су за то потребна и додатна финансијска средства, на доносиоцу је решења обавеза да о тој потреби обавести надлежне органе и предузме све расположиве активности како би средства обезбедио и своје решење потпуно спровео. Пропуст је, не само конкретних запослених, већ и руководиоца одговарајуће службе у Управи Градске општине Звездара, што решење које је донето, постало правноснажно и извршно, годинама није спроведено, чиме се урушава не само ауторитет органа управе, већ и начело правне сигурности и законитости. Стога је, у циљу успостављања законитости у раду органа, неопходно спровести поступке у којима ће се идентификовати лица одговорна за овај пропуст, у односу на њих утврдити степен личне одговорности и у складу са тим изрећи одговарајуће мере.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Управи Градске општине Звездара, у циљу отклањања пропуста у највећој могућој мери, унапређења рада органа управе и спречавања сличних пропуста у будућности. 
	 ЗАМЕНИК ЗАШТИТНИКА  ГРАЂАНА

	

	Милош Јанковић

	Доставити:

· Градској управи града Београда 
· подносиоцу притужбе

